三水

三水喺中國廣東，家下係佛山市嘅市轄區，叫三水區，原本係個縣嚟，叫三水縣。三水近省城，舊時有唔少人去海外謀生，區內有著名嘅僑鄉逕口。

地理 
三水東西窄，南北長，南北最長68千米，東西最長闊為30.1千米。三水面積874.22平方千米。

三水顧名思義，由三江匯集而成，西江、北江同埋綏江。西北便多啲高山，地勢西北斜落東南，東南便係三江沖積平原，響珠江三角洲平原來講，離海甚遠。呢處最高嘅西平嶺，都只不過係591米。佢就響佛山市區以北。

山 
三水南有昆都山，北有龍坡山。

水 
北江向西南流，到胥江口，東便分條蘆包水，而西南便到四會，合埋綏江，叫思賢滘水，再會合西江。北江過三水市區，就叫肄江，到西南潭入度入南海。北江西南潭，出條三江水，夾埋蘆包水，就到南海，再出石門，流到珠江。

三水西便有西江，由高要入來。青岐水頭駁綏江，接綏江水，東南過金洲山，亦都入南海。

史 
三水一帶，原本係肇慶府高要縣同廣州府南海縣地。1526年，見呢處比較難管，開三水縣，歸廣州府。因呢處西江、北江同綏江匯集，取名三水，即「三水合流」嘅意思。

大清時縣丞駐西南鎮。另有有胥江、三水二巡司。三水口亦名河口，有商埠。1897年，中英緬甸條約訂三水係商埠。有三水、西南二驛，開三佛鐵路。

由美國合興公司修築嘅廣三線喺1901年開工，同年10月石圍塘至佛山段16.2千米先行通車。1903年12月10號，佛山段嘅三佛鐵路亦都正式通車，全長48.9千米，三水境南有三水同西南兩個站。之後，湖南、湖北、廣東三省商人，集資675萬美元，贖回三佛鐵路，改名為三省鐵路，自此中國就有商辦鐵路。 

共和國成立初期，三水縣並無變，但之後就變得好密。1959年3月2號，三水縣就併咗入南海縣。一年後，1960年9月30號，恢復返三水縣。1993年3月29號，撤縣建市，三水變成縣級市，叫三水市。

2002年12月8號，中華人民共和國國務院發國函[2002]109號，批准調整佛山市行政新劃法。撤三水市，設立佛山市三水區。2003年1月8號，三水區正式成立，成為佛山市五區之一。

政區 
三水響佛山市來講係北面，同市來講，南面係南海區，西南係高明區，隔住西江。市外來講，東係廣州市花都區，北係清遠市清新縣，西南係肇慶市高要市。

家陣三水轄下有兩個街道同埋五個鎮：

西南街道：轄區面積178平方公里，常住人口超20萬，外來人口超12萬
雲東海街道：轄區面積56平方公里，常住總人口4.3萬
大塘鎮：轄區面積98.23平方公里，戶籍人口3.9萬人，外來人口2萬人
樂平鎮：轄區面積198.5平方公里，戶籍人口約7.5萬人
白泥鎮：轄區面積66.46平方公里，戶籍人口2.38萬人，外來人口超6萬
蘆苞鎮：轄區面積105平方公里，戶籍人口近5萬人，外來人口1.5萬人
南山鎮：轄區面積115.62平方公里，常住人口2.7萬人，戶籍人口2.3萬人。

人口 
2008年，全區戶籍總人口有41萬人。三水籍華僑同香港、澳門、台灣人有20幾萬，係廣東著名僑鄉。

經濟 
2006年，三水致力工業，經濟以持續、快速、健康爲目標。當時生產總值255.4億元，多過年初預算1.45億元，增長17.8%。

交通運輸
巴士系統：

的士：由佛山新協力的士經營，起標價5元/2公里，超出1公里按每公里2元。

地鐵：暫時冇

名人 
 何維栢，明朝尚書
 汪精衞
 湯恩佳，香港著名商人，宗教領袖
 林穎嫺，1987年香港小姐季軍
 蔡楓華，香港歌手
 黃子華，香港棟篤笑之父
 鳳凰女，粵劇女演員，同時又係中國國民黨黨員
 鄧碧雲，粵劇花旦、電視演員
 李蕙敏，香港女歌手，同區凱倫組織過Echo樂隊
 李樂詩，香港探險家
 韋基舜，香港著名商人
 錢小豪，香港武打男演員
 姚亦澧，香港無綫電視藝人
 劉聖雪，新民黨成員